11. รายการระหว่างกัน

รายการที่สำคัญกับกิจการที่เกี่ยวข้องกัน ดังที่แสดงในงบการเงินของบริษัท
ตามหมายเหตุประกอบงบการเงินหัวข้อที่ 4 นั้น
เกิดขึ้นเพื่อให้บริษัทสามารถวัดผลการดำเนินธุรกิจของแต่ละกิจกรรมได้อย่างเด่นชัด
โดยสรุปผลการดำเนินงานของบริษัทที่เกี่ยวข้องสำหรับปี 2549 เทียบกับปี 2548 พบว่า

1.  บริษัท ซิงเกอร์ประเทศไทย จำกัด (มหาชน)
    ได้มีภาระผูกพันตามสัญญาการใช้เครื่องหมายการค้าและสัญญาการบริการกับ THE SINGER
    COMPANY B.V. โดยบริษัทฯจะต้องจ่ายค่าธรรมเนียมการใช้เครื่องหมายการค้า (Trade
    Mark License Agreement) ร้อยละ 0.1 ของยอดขายสุทธิ เฉพาะสินค้าที่ใช้เครื่องหมาย
    “SINGER” เท่านั้น และต้องจ่ายค่าธรรมเนียมการบริการ (Offshore Service
    Agreement) โดยคำนวณร้อยละ 1 ของยอดขายสุทธิ
    ซึ่งในสัญญาจะระบุขอบเขตของการให้บริการที่บริษัทจะได้รับ เช่น การให้ข้อมูลทางการตลาด
    การวางแผนในการทำธุรกิจ การวางแผนผลิตภัณฑ์ การให้การสนับสนุนทางด้านระบบต่างๆ
    เป็นต้น ทั้งนี้เพื่อเป็นการเพิ่มศักยภาพทางด้านการขายและพัฒนาผลิตภัณฑ์ของบริษัท
    และเมื่อวันที่ 23 กรกฎาคม 2546 THE SINGER COMPANY B.V. ได้แจ้งให้บริษัท ทราบว่า
    นับตั้งแต่วันที่ 29 กรกฎาคม 2546 เป็นต้นไป
    ให้บริษัทโอนค่าธรรมเนียมการใช้เครื่องหมายการค้าและการบริการให้กับ SINGER ASIA
    LIMITED ซึ่งเป็นบริษัทในเครือของผู้ถือหุ้นเดิมในต่างประเทศ แต่ภาระผูกพันต่างๆ
    ยังคงยึดตามสัญญาเดิมทุกประการ อัตราค่าบริการดังกล่าวข้างต้น SINGER ASIA LIMITED
    จะคิดกับบริษัทในเครือ SINGER ด้วยกันในระดับอัตราที่ใกล้เคียงกัน และเมื่อวันที่ 4
    กุมภาพันธ์ 2549 บริษัทฯ ได้รับแจ้งจากผู้บริหารระดับสูงของ SINGER ASIA LIMITED
    ว่าอัตราดังกล่าวจะคิดที่ 1.75% ถึง 3.0% กรณีเป็นบุคคลภายนอก
    แต่ถ้าเป็นบริษัทในเครือจะคิดที่ 1% หรืออาจจะสูงกว่าเล็กน้อย

2.  บริษัทได้มีค่าใช้จ่ายจ่ายแทนให้กับ SINGER ASIA LIMITED สำหรับค่าใช้จ่ายต่างๆ
    ที่เกี่ยวเนื่องกับ SINGER ASIA LIMITED โดยตรง เช่น ค่าขนส่งเอกสาร
    ค่าธรรมเนียมการปรึกษาธุรกิจ ค่าใช้จ่ายในการเดินทางของผู้บริหารระดับสูงของ SINGER
    ASIA LIMITED ในกรณีเดินทางเข้ามาประชุมในประเทศไทย เป็นต้น
    อย่างไรก็ตามบริษัทได้คิดดอกเบี้ยจากยอดคงค้างลูกหนี้ SINGER ASIA ณ
    สิ้นเดือนในแต่ละเดือน โดยใช้อัตราดอกเบี้ยตามตลาดทั่วๆ ไป ณ ปัจจุบัน
    ส่วนการรับชำระคืนจะกระทำประมาณไตรมาสละครั้ง

3.  บริษัท ซิงเกอร์ (โบรคเกอร์) จำกัด ดำเนินธุรกิจโดยเป็นนายหน้าขายประกันชีวิตโดยตรง
    ซึ่งมียอดรายได้และกำไรสุทธิในปี 2549 ต่ำกว่าปี 2548 เพียงเล็กน้อย
    ทั้งนี้เนื่องมาจากการแข่งขันในตลาดธุรกิจประกันชีวิตที่รุนแรง
    ประกอบกับผลของการกำหนดค่านายหน้าที่ถูกจำกัดโดยกรมการประกันภัย
    ทำให้พนักงานขายไม่ได้รับแรงจูงใจที่จะขายหรือให้บริการทางด้านนี้
    เป็นเหตุให้บริษัทต้องขาดบุคคลากรที่มีความรู้และประสบการณ์ด้านประกันภัยที่จะดำเนินธุรกิจ
    แต่อย่างไรก็ตามบริษัทก็ยังเล็งเห็นว่า
    การทำธุรกิจทางด้านนี้ยังเป็นสิ่งที่สามารถให้ความคุ้มครองกับชีวิตและครอบครัวของลูกค้าของบริษัทอีกทางหนึ่ง

4.  บริษัท อุตสาหกรรมซิงเกอร์ (ประเทศไทย) จำกัด หยุดดำเนินการผลิตตั้งแต่กลางปี 2545
    และทรัพย์สินทั้งหมดได้จำหน่ายให้กับบริษัทฯ และบุคคลภายนอกในปี 2547 ปัจจุบัน..
    บริษัทจึงมีรายได้หลัก
    รายการเดียวซึ่งเป็นรายได้เกิดจากดอกเบี้ยรับจากการให้บริษัทแม่กู้ยืมเงิน
    โดยคิดดอกเบี้ยตามอัตราตลาดทั่วไป สำหรับงบการเงิน ณ วันที่ 31 ธันวาคม 2549
    ซึ่งปรากฎสินทรัพย์เหลืออยู่เท่ากับ 6.1 ล้านบาท ประกอบด้วยเงินสดเท่ากับ 0.6 ล้านบาท
    ลูกหนี้เงินกู้บริษัท ซิงเกอร์ประเทศไทย จำกัด (มหาชน) เท่ากับ 5.3 ล้านบาท
    และสินทรัพย์อื่นๆ เท่ากับ 0.2 ล้านบาท

จากความเห็นของคณะฝ่ายจัดการต่อรายการระหว่างกันของบริษัท
สรุปได้ว่ารายการระหว่างกันที่ทำกันระหว่างบริษัทฯ กับบริษัทย่อย
และบริษัทที่เกี่ยวข้องทุกรายการที่แสดงในงบการเงิน สิ้นสุด ณ วันที่ 31 ธันวาคม 2549
พร้อมหมายเหตุประกอบงบการเงิน มีความยุติธรรมและสมเหตุสมผลตลอดจนทำให้บริษัท
ได้รับผลประโยชน์จากการทำรายการดังกล่าว

บริษัทฯ ไม่มีนโยบายให้เกิดรายการลักษณะขัดกันทางธุรกิจ ยกเว้นกรณีพิเศษหรือกรณีที่บริษัทฯ
จะได้ผลประโยชน์สูงสุดหรือยุติธรรมที่สุด
ซึ่งจะต้องผ่านการอนุมัติจากคณะกรรมการและผู้ถือหุ้นของบริษัทฯ
ตามระเบียบข้อบังคับของตลาดหลักทรัพย์แห่งประเทศไทย รายการระหว่างกันในอนาคต บริษัทฯ
ยังคงมีนโยบายการให้กู้ยืมระหว่างกันสำหรับบริษัทในเครือ ในกรณีที่จำเป็นสำหรับการปฏิบัติงาน
โดยจะคิดดอกเบี้ยกู้ยืมดังกล่าว ตามอัตราดอกเบี้ยในตลาด